**พัฒนาต้นแบบ TOD พระนครศรีอยุธยา**

**หนุนเมืองท่องเที่ยวมรดกโลกเมือง**

วันนี้ (10 สิงหาคม 2563) เวลา 13.00 น. ณ ห้องประชุมเอสเพรซโซ่ โรงแรม เดอะ คาวาลิ คาซ่า   
รีสอร์ท อ.พระนครศรีอยุธยา จ.พระนครศรีอยุธยา

**นายเริงศักดิ์ ทองสม** ผู้อำนวยการกองพัฒนาระบบการขนส่งและจราจร สำนักงานนโยบาย  
และแผนการขนส่งและจราจร (สนข.) กล่าวว่า การสัมมนาผู้ลงทุน (Market Sounding) ในวันนี้  
เป็นการสัมมนาเพื่อสรุปผลการศึกษาในพื้นที่เมืองต้นแบบจังหวัดพระนครศรีอยุธยา โครงการศึกษาพัฒนาเมืองกับระบบโครงสร้างพื้นฐานด้านคมนาคมขนส่ง “TOD คมนาคม สร้างเมือง เมืองสร้างสุข สุขสร้างได้”

จังหวัดพระนครศรีอยุธยามีศักยภาพและความพร้อมพัฒนาพื้นทีเป็น “เมืองมรดกล้ำค่า  
แหล่งอุตสาหกรรมชั้นนำ อู่ข้าวอู่น้ำของประเทศ” ซึ่งผลการศึกษาแนวทางการพัฒนา TOD ในพื้นที่โดยรอบสถานีรถไฟอยุธยากำหนดวิสัยทัศน์ให้เป็น “City of Word-Class Tourism with Mobility of people”  
โดยมีเป้าหมายการพัฒนาให้เป็นเมืองแห่งการท่องเที่ยวเชิงประวัติศาสตร์และวัฒนธรรมโลก  
ที่ขับเคลื่อนด้วยระบบขนส่งมวลชนประสิทธิภาพสูง ทั้งทางบก ทางราง และทางน้ำ จุดเชื่อมต่อระหว่างโครงข่ายรถไฟสายเหนือและสายอีสาน ศูนย์กลางเศรษฐกิจอุตสาหกรรมและโลจิสติกส์ระดับประเทศ   
และเมืองน่าอยู่ยังยืน

“Transit Oriented Development : TOD คือแนวคิดการพัฒนาพื้นที่เมืองโดยรอบศูนย์เปลี่ยนถ่ายหรือสถานีขนส่งมวลชนที่มีความกระชับ มีการใช้ประโยชน์ที่ดินแบบผสมผสาน เน้นการเดินเท้า  
และการปั่นจักรยานในระยะ 400-650 เมตร และส่งเสริมการใช้ระบบขนส่งมวลชน เพื่อลดการใช้  
รถยนต์ส่วนบุคคล” นายเริงศักดิ์กล่าว

สำหรับแนวคิดการพัฒนาอสังหาริมทรัพย์พื้นที่รอบสถานีรถไฟอยุธยา แบ่งการพัฒนา  
เป็น 4 ระยะ ได้แก่ ระยะเร่งด่วน (2564-2565) ระยะสั้น (2566-2570) ระยะกลาง (2571-2575)   
และระยะยาว (2576-2580) โดยแบ่งพื้นที่พัฒนาตามแนวทางของ TOD เป็น 5 โซน ได้แก่

**โซนที่ 1** **ย่านสถานีรถไฟทางคู่และสถานีรถไฟความเร็วสูง** พื้นที่การพัฒนาโครงสร้างพื้นฐานของสถานีรถไฟทางคู่และสถานีรถไฟความเร็วสูง รวมถึงส่วนของอาคารสถานี อาคารสำนักงาน   
และที่พักของเจ้าหน้าที่

**โซนที่ 2 ย่านพาณิชยกรรมรองรับการค้าและบริการขนาดใหญ่ริมถนนโรจนะ** พื้นที่พัฒนาแบบผสมผสานพาณิชยกรรม รองรับการค้าและบริการขนาดใหญ่ริมถนนโรจนะ โดยมีอาคารสูงได้ไม่เกิน 30 เมตร เช่น ศูนย์การค้าหรือศูนย์ค้าปลีก อาคารสำนักงาน โรงแรม ศูนย์การประชุมสัมมนา และคอนโดมิเนียม

**โซนที่ 3 ย่านผสมผสานพาณิชยกรรมรองรับศูนย์กลางการค้าและบริการท่องเที่ยว** พื้นที่พัฒนาแบบผสมผสานพาณิชยกรรม รองรับศูนย์กลางการค้าและบริการด้านการท่องเที่ยวในพื้นที่ใกล้สถานี   
เช่น ศูนย์การค้า ร้านค้าริมถนน (High Street Retail) อาคารสำนักงาน โรงแรม และอพาร์ทเมนท์ให้เช่าเพื่อบริการนักท่องเที่ยวและผู้เดินทางมาติดต่อธุรกิจ

**โซนที่ 4** **ย่านผสมผสานพาณิชยกรรมและที่อยู่อาศัย** พื้นที่พัฒนาแบบผสมผสานพาณิชยกรรม  
และที่อยู่อาศัย เช่น คอนโดมิเนียมระดับกลาง คอนโดมิเนียมคุณภาพสูง และศูนย์การค้าหรือศูนย์ค้าปลีก   
เพื่อรองรับการเจริญเติบโตของชุมชนโดยรอบสถานี

**โซนที่ 5 ย่านที่พักอาศัยชั้นดี** พื้นที่พัฒนาที่อยู่อาศัยชั้นดีเพื่อตอบสนองผู้อยู่อาศัย หรือนักท่องเที่ยวที่ต้องการพักผ่อนอยู่อาศัยในอยุธยาระยะยาว

สนข. จะนำสรุปผลการศึกษา 3 เมืองต้นแบบ TOD ทั้งจังหวัดขอนแก่น จังหวัดชลบุรี   
และจังหวัดพระนครศรีอยุธยา เป็นพื้นที่นำร่องการพัฒนาอย่างเป็นรูปธรรม ซึ่งจะเป็นจุดเปลี่ยนครั้งสำคัญ  
ของการเดินทางที่มีศักยภาพ สนับสนุนศักยภาพเมืองให้น่าอยู่ ยกระดับคุณภาพชีวิตประชาชน   
และเป็นรากฐานความมั่นคงทางเศรษฐกิจของประเทศต่อไป

ทั้งนี้สามารถศึกษารายละเอียดเพิ่มเติมได้ที่ [www.thailandtod.com](http://www.thailandtod.com)

รายละเอียดเพื่มเติมด้านงานประชาสัมพันธ์กรุณาติดต่อ

คุณปวริศา รอดพงษา เจ้าหน้าที่ด้านงานประชาสัมพันธ์ โทรศัพท์ 099-445-3965